יום שני, ט"ז באלול תשע"ח, 27 באוגוסט 2018

**נשיא המדינה נפגש עם משלחת המכללה לביטחון לאומי ההודית**

נשיא המדינה ראובן (רובי) ריבלין, נפגש היום, שני, ט"ז באלול, 27 באוגוסט, עם משלחת המכללה לביטחון לאומי ההודית בבית הנשיא. המכללה היא האקדמיה הצבאית הגבוהה להכשרת הקצונה הבכירה ההודית וקצינים ממדינות נוספות בתחום הביטחון הלאומי. במשלחת 20 קצינים ובראשה עומד מפקד המכללות Vice Admiral Srikant. את הביקור מלווה מפקד המכללות הצבאיות והגיס הצפוני, אלוף אמיר ברעם. במכללה לומדים קצינים מצבא הודו ומצבאות נוספים כגון ישראל, קניה, אוסטרליה, קנדה, אוגנדה, ברזיל ומדינות נוספות. במפגש נשאו דברים נשיא המדינה ומפקד המכללות ההודי Vice Admiral Srikant.

הנשיא ברך את חברי המשלחת וציין את הקשרים החזקים בין ישראל להודו ואת שיתופי הפעולה הנרחבים בין המדינות והוסיף כי בעת ביקורו בהודו בשנת 2016 נפעם לשמוע על כמות שיתופי הפעולה השונים בין המדינות ועל התועלת הרבה שיש לשני הצדדים בשותפות זו. עוד אמר הנשיא לחברי המשלחת: "זה כבוד גדול לדעת שאתם מגיעים ללמוד מאיתנו ואני מאחל לכם ביקור מוצלח".

מפקד המכללות ההודי, Vice Admiral Srikant הודה לנשיא על קבלת הפנים ואמר: "אנחנו אסירי תודה לך על ההזדמנות למפגש איתך. ישראל שותפה חשובה מאד להודו. היא שותפה בטחונית שאפשר לסמוך עליה, וגם בטכנולוגיה, בחקלאות, בחינוך ובתחומים רבים שנמשיך לחזק במהלך שלושת הימים העומדים לפנינו."

**קרדיט צילום: מארק ניימן / לע"מ**

**לפרטים נוספים:**

נעמי טולדנו קנדל - דוברת בית הנשיא 052-9463662

עדי אילת - עוזרת דוברת בית הנשיא 054-7950352